钦定古今图书集成/明伦汇编/交谊典/第114卷 > 大学衍义 > 《酬德赋》〈有序〉明·卢柟
## 钦定古今图书集成/明伦汇编/交谊典/第114卷 > 大学衍义 > 《酬德赋》〈有序〉明·卢柟

昔谢宣城作《酬德赋》以报沈侯。柟自庚子岁被诬系狱十年馀，自分朽髊，永绝人世。赵王殿下悯然锓柟四赋，洒以睿藻，用雪“梧台” 之冤。壬子冬柟，既以上命平反，迺如赵朝。谢王哀其穷，锡之珍馔肉药，宠隆涣汗，天日叠耀。方之宣城所感，为德何如？然神以理超，情以文遣，匪辞之丽，斯焉取酬？于是因谢名篇，聊著《鄙赋》。

尔迺岁既暮，时将竭。寒螀鸣，流芳歇。摇落州渚，泬寥
丘樊。千里直视，黯然销魂。情感鶤鸡，愁凄断猿。怅氛
浊之褊狭，驰清想于天埏。慨夸父之邓林，吊烛龙于
昆仑。绁余马兮扶桑，枝《涉余》兮桂水湍。拾江妃之
明珰，跨湘灵之翠銮。于是岩𪩘互起，江河横变。封豕
卧啼，雄虺坐眄。夙露伤足，晨风瘁骭。汨海济以倾楫，
欻凌风而锻翰。岂苍蝇之点玉，实萋菲之交煽。囚圜
土兮曳长缨，俛冤颈兮泣吞声。仰飞鸟兮不可攀，思
日月兮何时明。嘉虞卿之撰籍，希黄霸之授经。简一
阅而三叹，魂竟夕以九升。志沈“缅以郁陶，气于邑而
填膺。挥思彤管，裂衷竹素。秋涩就章，风谣托赋。信阴
阳之迭运，韪亏盈之无愆。将长号于帝阍，赖造始于
英藩。伟神圣之授彩，播天人之名篇。涆沥液以淫漓，
纷藻润而芳妍。振金碧之琳琅，照丹雘之斒斓。羌云
涌以霞驳，倏龙变而鸟骞。皎若凌天河，窥织女云汉
之章；锵若升清”庙，聆师涓洞瑟之弦。𬯀末伎于何李，
藉隆誉于谢田，翼二京之可绍，埒三都之并翾，警司
命之炯旨，款士师之酸言。尔迺声流臣工，华照八表，
市虎解谗，亭姬雪懆。返景崦嵫，合剑龙沼。超灰骴兮
发夜台，披云雾兮天门开。揽衣带兮非畴昔，聊踯躅
兮心魂哀。于是缓贰负之虐械，启华表之灵思。虽城
“郭其如故，已人民之半非。陟北堂以徬徨，痛考妣之
先违。二稚逝以如往，一女殒而方归。彼蓬妇之苟活，
亦老丑而堪悲。涉园亭以凝眺，见蒹葭之苍苍。桥偃
蹇以断石，壁陊阤而横窗。云幽咽于翠岫，叶萧瑟于
银床。瑶章委兮烟壑，桂枝凋兮垂墙。望佳人兮不还，
岁将杪兮怨长。”于是季冬严寒，北风“骚屑，江云结冻，
海烟飞雪，苍隼凌飙，代马警节。迈世怀贤，衔恩赴国，
仰攀巑岏，俯涉清冽。揭阊阖以延伫，遵玉阶而屏营，
壁连钱以衔釭，牖疏镂而琐青，烂昭华于东序，袅翠
葆于西清。拟承明之彤庐，或钧天之帝庭，冏虬颜之
粹渥，冠日表之奇荧。侍螭头以敶辞，抚龙翼而若惊。
尔迺玉音纶发，神衷灿亮。天风四敷，春阳叠畅。八珍
馨流，三臡芬飏。驼羹已霑，凤炙再贶。醴酒陈兮汎翠
澜，醉起舞兮娇朱颜。愿君王兮惠一见，寿千秋兮歌
瑶坛。”精髣髴其如思，情邑郁而弗安。步徙倚以舛陛，
涕淋浪而流泉。将振翮以遐举，忽掩臆而长叹。元凝
郁以凝盼，悲风飒而无端。昔圜门之多险，婴金铁之
钩联。“效魑魅之微躯，望豺虎之一餐，敢谬想于烟阙，
览清辉于凤鸾。德裕命而匪测，恩润身于无埏，幸濡
翰于艺圃，衔一羽而塞乎巨川。”迺为之谣曰：“若有人
兮沧海湄，汲光景兮驭云螭。时蹇产兮隳渊涯，宛将
逝兮长离思。大人造兮参南离，恢冤网兮超涂泥。惠
芳腆兮恩不訾，诚既感兮我心悲。输丹悃”兮历赋诗，
弥亿万兮英声垂